### Beslutning

Tilbagesendes Magistratsafdelingen for Kultur og Borgerservice med bemærkning, at byrådet i sit møde den 2. december 2020 har vedtaget Magistratens indstilling i overensstemmelse med erklæring fra Kulturudvalget af 11. november 2020.

Magistratsafdelingen for Kultur og Borgerservice udarbejder notat.

Udskiftning af udtjente træ- og betonbroer i Fiskeri-, Træskibs- og [adresse] (FTL-havnen).

### Resumé

En række bådebroer i FTL-havnen er gamle og udtjente og flere af dem skal skiftes hurtigst muligt, da de kan udgøre en sikkerhedsrisiko.

Der afsættes en anlægsbevilling på 15 mio. kr. til udskiftning af broerne. Det konkrete projekt fastlægges efter inddragelse af havnens brugere. Det forventes, at projektet sendes i udbud ca. 1. november og at første etape kan udføres vinteren 2021. Anden etape gennemføres vinteren 2021/2022.

I budgetforliget for 2021 blev der afsat 7 mio. kr. til projektet. De resterende ca. 8 mio. kr. finansieres via en driftsfinansieret anlægsbevilling. I den forbindelse forventes en takststigning på bådpladserne, som får virkning fra 1. april 2022. Rådmanden for Kultur og Borgerservice er bemyndiget til at fastsætte takster for bådpladser.

Som en del af projektet er der et ønske om at etablere flere bådpladser på havnens østside. Merindtægten herfra vil i givet fald bidrage til at finansiere projektet og vil reducere behovet for prisstigninger. Samtidig kan et generelt behov for flere bådpladser i [adresse] imødekommes.

### Indstilling

Det indstilles:

At 1) der gives en anlægsbevilling og tilsvarende rådighedsbeløb på 15 mio. kr. til udskiftning af bådebroer i [adresse]. Bevillingen afsættes med 9 mio. kr. i 2021 og 6 mio. kr. i 2022.

At 2) de 7 mio. kr., som i budgetforliget er afsat til projektet i 2024, fremrykkes til 2021.

### Sagens forløb

22-10-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 26-10-2020 Magistraten
Fremsendes til [adresse] med bemærkning, at Magistraten i mødet den 26. oktober 2020 anbefaler, at byrådet tiltræder Magistratsafdelingen for Kultur og Borgerservices indstilling af 9. oktober 2020.
 04-11-2020 Aarhus Byråd
Fremsendes til Kulturudvalget til behandling i henhold til beslutning i byrådets møde den 4. november 2020.
 11-11-2020 Kulturudvalget

Joachim Larsen, Per Mogensen, Kirsten Olesen, Rita Vestergaard, Tobias Mathiasen og Jarl Schou kunne tiltræde indstillingen i overensstemmelse med Magistratens anbefaling.

Alf Gregersen var forhindret i at deltage i udvalgets behandling af sagen.

 18-11-2020 Aarhus Byråd
Sagens behandling blev udsat i byrådets møde den 18. november 2020.
 02-12-2020 Aarhus Byråd

Tilbagesendes Magistratsafdelingen for Kultur og Borgerservice med bemærkning, at byrådet i sit møde den 2. december 2020 har vedtaget Magistratens indstilling i overensstemmelse med erklæring fra Kulturudvalget af 11. november 2020.

Magistratsafdelingen for Kultur og Borgerservice udarbejder notat.